পড়াশোনার সুযোগ পাননি কেউই। দারিদ্রের চাপে করতে হয় পরিচারিকার কাজ। তবে সন্তানদের অন্যভাবে গড়ে তুলতে চান তাঁরা। পড়াশোনায় উৎসাহ দিতে নিজেদের কষ্টার্জিত টাকা জমিয়ে তাদের জন্য বৃত্তির ব্যবস্থা করছেন বালিগঞ্জের পরিচারিকা সংগঠনের সদস্যরা।
বালিগঞ্জ এলাকার বিভিন্ন অঞ্চলে কর্মরত পরিচারিকাদের সংগঠন ‘বালিগঞ্জ গৃহকর্মী উন্নয়ন মঞ্চ’ তৈরি হয়েছে ২০১৫ সালে। সম্প্রতি তাঁরা পরিচারিকা পরিবারের মেধাবী সন্তানদের বৃত্তি দেওয়ায় উদ্যোগী হয়েছেন। সংগঠনের সদস্য সুমনা নস্কর জানান, পরিচারিকাদের সদস্যদের সন্তানদের অনেকেই স্কুলে ভাল রেজাল্ট করে। কিন্তু টাকা-পয়সার অভাবে পড়াশোনা চালিয়ে যেতে পারে না। যারা কোনওক্রমে পড়াশোনা করে, তারাও অনেক সময় বই-খাতা কিনতে বা গৃহশিক্ষকের কাছে পড়তে পারে না। তাই বালিগঞ্জ এলাকার পরিচারিকাদের সন্তানদের মধ্যে পঞ্চম থেকে দ্বাদশ শ্রেণি পর্যন্ত যারা সর্বাধিক নম্বর পাবে, তেমন ১২ জনকে বৃত্তি দেবেন তাঁরা।
সুমনার কথায়, ‘‘আমাদের সংগঠনের সদস্যসংখ্যা ২৩১ জন। আমরা প্রত্যেকেই মাসে ২০ টাকা করে দেব। এক বছরে মোট যত টাকা জমবে, তা থেকেই এই বৃত্তি দেওয়া হবে। তবে শুধুমাত্র বৃত্তি দেওয়া নয়। পরিচারিকা পরিবারের কোনও সদস্য গুরুতর অসুস্থ হলে তাঁর চিকিৎসার জন্যও টাকা দেব। তবে তা ধার হিসাবে দেওয়া হবে।’’
বৃত্তির পরিমাণ কত? ক্যানিংয়ের বাসিন্দা অনুপা সর্দার (ক্লাস এইট পর্যন্ত পড়েছেন) জানান, বালিগঞ্জ এলাকায় কর্মরত পরিচারিকা পরিবারের সন্তানদের মধ্যে মাধ্যমিক ও উচ্চমাধ্যমিতে যে দু’জন সর্বোচ্চ নম্বর পাবে, তাদের এককালীন ৫০০০ টাকা দেওয়া হবে। অন্য ক্লাসগুলিতে যারা সর্বোচ্চ নম্বর পাবে, তাদের প্রত্যেককে এককালীন ১০০০ টাকা দেওয়া হবে। ২০১৭-’১৮ শিক্ষাবর্ষ থেকেই এই বৃত্তি দেওয়া হবে।
প্রসঙ্গত, কর্মক্ষেত্রে হয়রানি রুখতে এবং নিজেদের মধ্যে যোগাযোগ নিবিড় করতে কিছুদিন আগেই দু’টি পৃথক হোয়াটসঅ্যাপ গ্রুপ (রোমান হরফে বাংলা লেখেন) তৈরি করেছেন এই পরিচারিকারা। একটি গ্রুপে কেবলমাত্র পরিচারিকারাই আছেন এবং অন্যটিতে তাঁদের সঙ্গে গৃহকর্ত্রীদেরও রাখা হয়েছে। সুমনা জানান, প্রথম গ্রুপটিতে নিজেদের সন্তানদের পড়াশোনা নিয়ে কথা বলার প্রেক্ষিতেই বৃত্তি দেওয়ার পরিকল্পনা তাঁদের মাথায় এসেছে।
কী বলছেন গৃহকর্ত্রীরা? সরকার অনুমোদিত স্কুলের শিক্ষিকা অনুরাধা চট্টোপাধ্যায় বলেন, ‘‘গর্ব হচ্ছে। কিছুদিন আগে একজন পরিচারিকা ট্রেন দুর্ঘটনায় আহত হয়েছিলেন। তাঁর চিকিৎসার জন্য ওঁরা সকলে টাকা দিয়েছিলেন। আমরাও সাহায্য করেছিলাম। এই পরিকল্পনায় ওঁরা চাইলে সাহায্য করব।’’
সুমনা, অনুপারা অবশ্য জানাচ্ছেন, সাহায্যের প্রয়োজন নেই। সন্তানদের পড়াশোনায় উৎসাহদানের বৃত্তির টাকা তাঁরা নিজেরাই জোগাড় করবেন।